মিরর ডেস্ক, এপ্রিল ৮: মণিপুরী সাহিত্যগী থোইদোকনা মীংচৎলবা অইবা শরতচান্দ থিয়ামনা ইবা লমকোয় ৱারীগী লাইরিক অনি, ‘নুংশিবী ম্যানমার’ অমদি ‘নুংশিবী জাপান’ কৌবা লাইরিক অনি হয়েং ৯ এপ্রিল, নোংমাইজিং নুমিৎকী নুংথিল পুং ২নি তাবদা জওহরলাল নেহেরু মণিপুরী ডান্স একাডেমী, ইম্ফালদা চিং লেম্বা থৌরম অমগা লোয়ননা ফোংগদৌরি।
 থৌরম অদুদা ম্যানমারগী সোস্যাল অমদি কালচারাল এক্টিভিস্ট ফুরৈলাতপম চন্দ্রকুমার শর্মা, হারবাল লাইফ নিউট্রিশনগী একজিকিউটিভ প্রেসিডেন্ট কোন্সম নলিনিকান্ত সিং, ইন্দো-ম্যানমার কালচারাল এসোসিয়েসন, মণিপুর অমদি ইন্দো-জাপান ফ্রেন্ডশীপ এসোসিয়েশন, মণিপুরগী প্রেসিডেন্ট ফুরৈলাতপম নন্দকুমার শর্মানা গেস্ট অব ওনর ওইগনি অমসুং নহারোল সাহিত্য প্রেমী সমিতি, ইম্ফালগী প্রেসিডেন্ট নাওরোইবম ইন্দ্রমনিনা ময়াই তাংবল লৌগনি হায়না মিররগী মিহুতকা অইবা শরতচান্দ থিয়ামগা ৱারী শান্নবদা তাক্লকখি।
 খৃঃ চহী ১৯৮০ দা ফোঙখিবা অহানবা শৈরেং লাইরিক 'তেঙ্গালী কারবা পোদোন'গী মখাদা 'সো চবুন' (১৯৮৯), 'আফ্রিকা' (১৯৯৩), ট্রাভেলোগ 'হাজিল্লকপা ইশিংগি মনাক্তা' (১৯৯৪), 'নুংশিবী গ্রীস', 'নুংশিবী বাংলাদেশ', 'য়ুম লিংদবশিংগী য়ুম' অমসুং 'সুনামী' ফোঙখ্রে।
 মীং লৈরবা কলামিস্ট অমসুং স্পোর্ট জার্নালিস্টসু ওইরিবা শরতচান্দ থিয়াম, স্পোর্টস রাইটার ওব দ্যা ইয়ার (১৯৯৬-১৯৯৭), ডিঙ্কো স্পোর্টস রাইটার এৱার্ড (১৯৯৯), যামিনী সুন্দর গুহ গোল্ড মেডেল (২০০২) অমসুং সাহিত্য একাডেমী এৱার্ড (২০০৬) না চিংবা মনা কয়া ফোঙখ্রে।
 পনবা য়াবদি, মণিপুর, ইন্ডিয়াতা নত্তনা শরতচান্দ থিয়াম বাংলাদেশকী অপাবশিংগী মনুংদসু থোইদোকনা শিংথানবা, য়াম্না পাম্নবা অইবা অমনি। 